CELEX: C2006/190/16
Language: sk
Date: 2006-08-12 00:00:00
Title: Vec C-231/06: Návrh na začatie prejudiciálneho konania, ktorý podal Cour du travail de Bruxelles (Belgicko) 22. mája 2006 – Office national des pensions/Emilienne Jonkman

12.8.2006   
            
            
               SK
            
            
               Úradný vestník Európskej únie
            
            
               C 190/9
            
         Návrh na začatie prejudiciálneho konania, ktorý podal Cour du travail de Bruxelles (Belgicko) 22. mája 2006 – Office national des pensions/Emilienne Jonkman
   (Vec C-231/06)
   (2006/C 190/16)
   Jazyk konania: francúzština
   Vnútroštátny súd, ktorý podal návrh na začatie prejudiciálneho konania
   Cour du travail de Bruxelles
   Účastníci konania pred vnútroštátnym súdom
   
      Žalobca: Office national des pensions
   
      Žalovaná: Emilienne Jonkman
   Prejudiciálne otázky
   
               1.
            
            
               Pokiaľ ide o upravené príspevky (článok 4 kráľovského nariadenia z 25. júna 1997, ktorým bol vložený článok 16b § 2):
               Má sa smernica 79/7/EHS z 19. decembra 1978 (1) vykladať v tom zmysle, že oprávňuje členský štát na prijatie právnej úpravy smerujúcej k tomu, aby umožnila kategórii osôb určitého pohlavia, pôvodne diskriminovanej, mať prospech z dôchodkového systému, ktorý je uplatniteľný na osoby druhého pohlavia, s podmienkou spätného splatenia príspevkov (jednorazovým splatením veľmi vysokej istiny), ktoré sú na základe právnych predpisov uplatniteľných v tomto štáte pre posledne menovanú kategóriu osôb premlčané?
               V prípade kladnej odpovede, nemá sa smernica 79/7/EHS z 19. decembra 1978 vykladať v tom zmysle, že požaduje, aby členský štát prispôsobil právne predpisy odporujúce tomuto ustanoveniu od chvíle, keď rozsudok Súdneho dvora Európskych spoločenstiev konštatuje tento rozpor noriem a prinajmenšom v premlčacej lehote, ktorá sa uplatní na pohľadávky príspevkov vzniknutých od prijatia tejto právnej úpravy?
            
         
               2.
            
            
               Pokiaľ ide o úroky z omeškania (článok 4 kráľovského nariadenia z 25. júna 1997, ktorým bol vložený článok 16b § 4 tretí pododsek):
               Má sa smernica 79/7/EHS vykladať v tom zmysle, že oprávňuje členský štát na prijatie právnej úpravy smerujúcej k tomu, aby umožnila kategórii osôb určitého pohlavia, pôvodne diskriminovanej, mať prospech z dôchodkového systému, ktorý je uplatniteľný na osoby druhého pohlavia, prostredníctvom zaplatenia vysokých úrokov z omeškania, ktoré sú na základe právnych predpisov uplatniteľných v tomto štáte pre posledne menovanú kategóriu osôb premlčané?
               V prípade kladnej odpovede, nemá sa smernica 79/7/EHS z 19. decembra 1978 vykladať v tom zmysle, že požaduje, aby členský štát prispôsobil právne predpisy odporujúce tomuto ustanoveniu od chvíle, keď rozsudok Súdneho dvora Európskych spoločenstiev konštatuje tento rozpor noriem a prinajmenšom v premlčacej lehote, ktorá sa uplatní na úroky z omeškania vzniknuté od prijatia tejto právnej úpravy?
            
         
      (1)  Smernica Rady č. 79/7/EHS z 19. decembra 1978 o postupnom vykonávaní zásady rovnakého zaobchádzania s mužmi a ženami vo veciach súvisiacich so sociálnym zabezpečením (Ú. v. ES L 6, 1979, s. 24; Mim. vyd. 05/001, s. 215).